FI Euroopan unionin virallinen lehti C 314/12

Kantelun 2007/2001 käsittelyn lopettaminen

(2008/C 314/06)

Euroopan komissiolle on tullut useita samansisältöisiä kanteluita verosta, jota Romaniassa kannetaan syrjivin perustein moottoriajoneuvon ensirekisteröinnin yhteydessä. Euroopan komission pääsihteeristö on kirjannut vastaanotetuksi suuren määrän tähän liittyviä kanteluita ja kirjeitä. Viitenumeroilla 2007/4078, 2007/4079, 2007/4151 kirjattuja kanteluita ja muuta EU:n kansalaisilta saatua kirjeenvaihtoa on käsitelty yhdessä viitenumerolla 2007/2001 avatun asian kanssa.

Edellä mainitusta asiasta vastaavat komission yksiköt ovat saaneet sitä koskevan tutkimuksensa päätökseen. Komissio on päättänyt julkaista tämän ilmoituksen aikomuksestaan päättää asia käsittely, jotta sekä kantelijat että muut asianomaiset henkilöt saisivat tarvittavat tiedot tilanteesta.

On kiistaton tosiasia, ettei henkilöautoihin liittyviä veroja ole yhdenmukaistettu yhteisön tasolla, joten jäsenvaltiot saavat määrätä tällaisia veroja ja päättää niiden tasosta ja kantotavasta. Jäsenvaltioiden harkintavaltaa tällä alalla rajoittavat kuitenkin Euroopan yhteisön perustamissopimuksen määräykset, erityisesti sen 90 artikla, jolla on suljettu pois mahdollisuus syrjiä muista jäsenvaltioista tulevia tuotteita verotuksen keinoin.

Autojen rekisteröintiveroon liittyvät Romanian säännökset näyttivät olevan ristiriidassa perustamissopimuksen 90 artiklan kanssa, joten komissio aloitti rikkomusmenettelyn Romanialle 23. maaliskuuta 2007 annetulla virallisella ilmoituksella (IP/07/372). Komissio viittasi Euroopan yhteisöjen tuomioistuimen vakiintuneeseen oikeuskäytäntöön, jonka mukaan kannettaessa veroa uusista tai käytetyistä moottoriajoneuvoista vain kertaluonteisesti ei toisesta jäsenvaltioista tuodulle käytetylle moottoriajoneuvolle asetettu vero saa koskaan ylittää sen jäännösveron määrää, joka sisältyy kyseisen jäsenvaltion alueella uutena rekisteröidyn samanlaisen käytetyn ajoneuvon arvoon. Siksi jäsenvaltioiden on otettava maahantuotujen käytettyjen autojen arvon aleneminen huomioon.

Romania hyväksyi virallisen ilmoituksen ja antoi yleisen ohjeen, jonka mukaisesti tarvittavat muutostekstit valmisteltiin, ja määritti autojen rekisteröintiveron laskukaavan ja siinä käytettävät arvot, arvonalennuksiin sovellettava kiinteä taulukko mukaan lukien. Tarvittavia säädösmuutoksia ei kuitenkaan hyväksytty asetetussa määräajassa.

Komissio antoi 28. marraskuuta 2007 Romanialle perustellun lausunnon ja kehotti sitä noudattamaan yhteisön lainsäädäntöä ja sitä koskevia yhteisöjen tuomioistuimen tulkintoja (IP/07/1799). Tämän jälkeen pidettiin säädösluonnoksen eri versioita koskevia teknisiä kokouksia ja neuvotteluja, jotka johtivat kiistanalaisen lainsäädännön muuttamista koskevan erityisasetuksen N:o 50/2008 hyväksyntään 21. huhtikuuta 2008 (julkaistu Romanian virallisessa lehdessä 25. huhtikuuta 2008). Romanian hallitus on myös hyväksynyt erityisasetuksen N:o 50/2008 soveltamista koskevat normit. Tämä on tehty sisällyttämällä erityisasetuksen liitteessä 4 oleviin arvonalennuksia koskevan kiinteän taulukon soveltamissääntöihin käytetyn moottoriajoneuvon arvonalennuksen määrittämistä koskeva V osasto. Näin varmistetaan, että käytettyjen moottoriajoneuvojen todellinen arvonaleneminen otetaan huomioon laskettaessa maksettavaa auton rekisteriveroa.

Edellä mainitulla Romanian lainsäädännöllä poistettiin lisäksi käytöstä syrjintään johtava korrelaatiokerroin, vahvistettiin asianmukainen uuden moottoriajoneuvon määritelmä ja säädettiin veronmaksajan oikeudesta saada moottoriajoneuvonsa tarkastettua sen todellisen arvonalenemisen toteamiseksi. Tämän lisäksi hyväksytyssä lainsäädännössä ilmoitettiin yleisölle kriteerit, joiden perusteella käytettyjen ajoneuvojen arvonaleneminen vahvistetaan.

Asiasta vastaavat komission yksiköt katsovat edellä esitetyn perusteella, että Romanian viranomaiset ovat toteuttaneet tarvittavat toimenpiteet sen varmistamiseksi, että yhteisön oikeutta noudatetaan. Ilmeisesti autojen rekisteröintiveroa koskeva Romanian lainsäädäntö on nyt saatettu EY:n perustamissopimuksen 90 artiklan mukaiseksi.

Näistä syistä asiasta vastaavat yksiköt ehdottavat komissiolle asian käsittelyn lopettamista.